

VLADA REPUBLIKE HRVATSKE

Zagreb, 20. prosinca 2024.

**PREDLAGATELJ:** Ministarstvo zaštite okoliša i zelene tranzicije

**PREDMET:** Prijedlog odluke o davanju suglasnosti na Odluku Upravnog vijeća Javne ustanove „Nacionalni park Risnjak“ za sklapanje Ugovora o neposrednom sudjelovanju Fonda u sufinanciranju projekta „Rekonstrukcija planinarskog doma Risnjak“ u Nacionalnom parku Risnjak

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**PRIJEDLOG**

Na temelju članka 31. stavka 2. Zakona o Vladi Republike Hrvatske („Narodne novine“, br. 150/11., 119/14., 93/16., 116/18., 80/22. i 78/24.), a u vezi s člankom 14. stavkom 1. podstavkom 10. Statuta Javne ustanove „Nacionalni park Risnjak“, KLASA: 612-07/14-01/08, URBROJ: 2170/1-52-01-01-14-1, od 22. rujna 2014., Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_\_\_ 2024. donijela

**O D L U K U**

**o davanju suglasnosti na Odluku Upravnog vijeća Javne ustanove „Nacionalni park Risnjak“ za sklapanje Ugovora** **o neposrednom sudjelovanju Fonda u sufinanciranju projekta „Rekonstrukcija planinarskog doma Risnjak“ u Nacionalnom parku Risnjak**

**I.**

Daje se suglasnost na Odluku Upravnog vijeća Javne ustanove „Nacionalni park Risnjak“, KLASA: 007-02/24-01/01, URBROJ: 2170-6-2-07-24-32, od 3. listopada 2024., kojom se daje suglasnost ravnatelju Javne ustanove „Nacionalni park Risnjak“, za sklapanje Ugovora o neposrednom sudjelovanju Fonda za zaštitu okoliša i energetske učinkovitosti u sufinanciranju projekta „Rekonstrukcija planinarskog doma Risnjak” u Nacionalnom parku Risnjak, davanjem sredstava pomoći u visini od 1.484.923,56 eura bez poreza na dodanu vrijednost.

**II.**

Ova Odluka stupa na snagu danom donošenja.

KLASA:

URBROJ:

Zagreb,

PREDSJEDNIK

mr. sc. Andrej Plenković

**Obrazloženje**

Upravno vijeće Javne ustanove Nacionalni park Risnjak 3. listopada 2024. donijelo je Odluku o davanju suglasnosti ravnatelju za sklapanje Ugovora o neposrednom sudjelovanju Fonda u sufinanciranju projekta „Rekonstrukcija planinarskog doma Risnjak“ u Nacionalnom parku Risnjak, davanjem sredstava pomoći. Ukupni procijenjeni troškovi projekta iznose 1.856.154,45 eura (slovima: milijunosamstopedesetšesttisućastopedesetčetiri eura i četrdesetpet centi) bez PDV-a.

Odredbom članka 14. stavkom 1. točkom 10. Statuta Javne ustanove "Nacionalni park Risnjak" (KLASA: 612-07/14-01/08, URBROJ: 2170/1-52-01-01-14-1 od 22. rujna 2014.) propisano je da Upravno vijeće donosi odluke o raspolaganju pokretnom imovinom Ustanove, odnosno sklapanju drugog pravnog posla, pojedinačna vrijednost koje ne prelazi iznos od 2.500.000,00 kuna (fiksni tečaj konverzije), a iznad toga uz suglasnost Vlade Republike Hrvatske.

Javna ustanova Nacionalni park Risnjak je dana 30. travnja 2024. podnijela Zahtjev te 6. svibnja 2024. dopunu Zahtjevu Fondu za zaštitu okoliša i energetske učinkovitosti, kojim traži financiranje projekta „Rekonstrukcija planinarskog doma Risnjak“ u Nacionalnom parku Risnjak, na k.č. 7397/3, k.o. 324655 Kukuljanovo s popratnom dokumentacijom.

Ukupna vrijednost investicije iznosi 1.856.154,45 eura bez PDV-a, a Fond za zaštitu okoliša i energetsku učinkovitost sudjeluje u sufinanciranju opravdanih troškova sa sredstvima pomoći najviše u iznosu do 1.484.923,56 eura bez PDV-a što čini 80% procijenjenih i Fondu opravdanih troškova, a isti se odnose na:

* Izvođenje radova na rekonstrukciji planinarskog doma – troškovnik građevinskih radova
* Izvođenje radova na rekonstrukciji planinarskog doma – troškovnik opremanja PD „Risnjak“
* Usluga stručnog nadzora nad izvođenjem radova
* Usluga projektantskog nadzora nad izvođenjem radova
* Usluga voditelja projekta
* Usluga koordinatora II zaštite na radu
* Usluga pripreme i provedbe postupka javne nabave
* Usluga izrade energetskog certifikata nakon izvođenja radova rekonstrukcije
* Usluga postavljanja panoramske kamere
* Usluga instalacije internetske veze.

Predmetni troškovi financirat će se na način da će Fond za zaštitu okoliša i energetsku učinkovitost sufinancirati najviše 80% prihvatljivih troškova i za Fond opravdanih troškova, dok će se preostalih 20% iznosa, odnosno 371.231,00 eura podmiriti iz Zajedničkih sredstava parkova Hrvatske sukladno Odluci o dodjeli sredstava za podmirivanje rashoda za financiranje prioritetnih aktivnosti javnih ustanova nacionalnih parkova i parkova prirode iz Zajedničkih sredstava parkova Hrvatske od 14. svibnja 2024. (KLASA: 612-07/17-09/27, URBROJ: 517-10-2-1-24-56).

Slijedom navedenog, a obzirom da se radi o sklapanju pravnog posla u visini od 1.856.154,45 eura bez PDV-a, te da je sukladno članku 14. stavku 1. podstavku 10. Statuta Javne ustanove „Nacionalni park Risnjak“ propisano da Upravno vijeće donosi odluke o sklapanju pravnog posla čija pojedinačna vrijednost prelazi 2.500.00,00 kn (fiksni tečaj konverzije) uz suglasnost Vlade Republike Hrvatske, predlaže se donošenje predmetne Odluke.